Niels Helveg Petersen (RV), 2010-06-10:
Ved førstebehandlingen af forslaget her fremgik det klart, at Det Radikale Venstre er imod dette forslag.
Der er intet ændret i forslaget siden, og vores holdning til forslaget er selvfølgelig uændret.
Vi stemmer imod forslaget.
Jeg spurgte ved førstebehandlingen Venstres ordfører, om han kunne pege på en gruppe i samfundet, der var mindre skyld i den finansielle krise, vi er i, end netop børnefamilierne.
Børnefamilierne er ikke de skyldige, og det bliver derfor en skæv løsning, der kommer ud af den samlede pakke.
Jeg er ganske enig med hr. Nick Hækkerup i, at det, der er sket i vores økonomi og især i 2007 og 2008, er, at den samlede private og offentlige efterspørgsel steg uansvarligt hurtigt.
Så kan man diskutere, om det var den offentlige eller den private efterspørgsel, der skulle være steget mindre, eller om det skulle have været dem begge to.
Det, vi må konstatere, er, at den samlede efterspørgsel steg for kraftigt, og dermed pustede man til ilden midt under højkonjunkturen, og det er en del af det problem, vi står i i dag.
Det førte nemlig til stigende lønpres, vi fik højere lønstigninger end vores konkurrenter, og det har ført til en forringelse af vores konkurrenceevne.
I alt har vi oplevet et samlet fald i vores bruttonationalprodukt på noget, der ligner 8,5 pct.
Vi er blevet fattigere.
En del af forklaringen på det er, at regeringen alt for sent blev klar over, at man pustede for stærkt til den samlede efterspørgsel.
Så sent som i januar 2009 vedtog VKO et forslag til vedtagelse her i Folketinget, hvor man malede et fuldstændig urealistisk og lyserødt billede af vores statsfinanser, hvor god vores konkurrenceevne var, og jeg ved ikke hvad.
Man opdagede for sent, at der var noget galt, og statsministerens udtalelse om, at mørkemændene skulle skrive deres lærebøger om, står jo stadig i erindringen.
Jeg skal ikke gå så meget ind i finansieringen af skattereformen.
På sigt er skattereformen fuldt finansieret, men den er ikke finansieret i 2010, 2011 og 2012.
Her er der en underfinansiering af skattereformen.
Jeg vil faktisk sige, at endnu værre er det, og det er et element, som jeg er glad for at bringe ind i diskussionen om finansieringen af skattereformen, at skattestoppet, som det ser ud i dag – det, der er tilbage af det; det, som vismændene kalder nominalprincippet; det, at man i kroner og øre låser en række afgifter og ejendomsværdibeskatningen fast – faktisk udhuler statsfinanserne med ca. 20 mia. kr. om året.
Det er ikke finansieret.
Det er derfor, vil jeg faktisk sige, et område for regeringen at tage op, for der står et skattestop med nominalprincippet, som lige så stille og roligt underminerer statsfinanserne år for år – som påpeget af vismændene.
Vismændene peger især på tre ting, man skulle gøre.
Det ene er at ændre dagpengeperioden, og det har regeringen gjort.
Det stemmer Det Radikale Venstre for.
Det andet er at tage fat på efterlønnen.
Det viser sig nu, at der, efter at Det Radikale Venstre har banket løs på det spørgsmål, efterhånden ser ud til at være et folkeligt flertal for at ændre ved den.
Og endelig skal man for det tredje afskaffe skattestoppet, for det kunne bidrage til en væsentlig styrkelse af de offentlige finanser og dermed nedbringe den offentlige regning.